LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS

DĖL ŠVIETIMO ĮSTAIGŲ (IŠSKYRUS AUKŠTĄSIAS MOKYKLAS) VADOVŲ INFORMACINĖS SISTEMOS PERTVARKYMO

2024 m. rugsėjo 20 d. Nr. V-1057

Vilnius

Vadovaudamasi Lietuvos Respublikos valstybės informacinių išteklių valdymo įstatymo 24 straipsnio 2 dalimi, Lietuvos Respublikos švietimo įstatymo 56 straipsnio 1 dalies 6 punktu, 56³ straipsnio 1 dalimi, 56⁴ straipsnio 7 punktu, 59 straipsnio 3–6 ir 11 dalimis, Valstybės informacinių sistemų steigimo, kūrimo, modernizavimo ir likvidavimo tvarkos aprašu, patvirtintu Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“:

1.	P e r t v a r k a u Švietimo įstaigų (išskyrus aukštąsias mokyklas) vadovų informacinę sistemą keisdama informacinės sistemos valdytoją ir tvarkytoją.

2.	TvirtinuŠvietimo įstaigų (išskyrus aukštąsias mokyklas) vadovų informacinės sistemos nuostatus (pridedama).

3.	Skiriu Švietimo įstaigų (išskyrus aukštąsias mokyklas) vadovų informacinės sistemos valdytoja ir informacinės sistemos duomenų valdytoja Lietuvos Respublikos švietimo, mokslo ir sporto ministeriją.

4.	N u s t a t a u, kad Švietimo įstaigų (išskyrus aukštąsias mokyklas) vadovų informacinės sistemos tvarkytoja yra Nacionalinė švietimo agentūra.

5.	P a v e d u Nacionalinės švietimo agentūros vadovui per du mėnesius nuo šio įsakymo įsigaliojimo dienos pateikti Švietimo, mokslo ir sporto ministerijai Švietimo įstaigų (išskyrus aukštąsias mokyklas) vadovų informacinės sistemos duomenų saugos nuostatų projektą.

Švietimo, mokslo ir sporto ministrė	Radvilė Morkūnaitė-Mikulėnienė

SUDERINTA

Lietuvos Respublikos ekonomikos ir inovacijų ministerijos

2024 m. liepos 1 d. raštu Nr. 3-2270

SUDERINTA

Valstybinės duomenų apsaugos inspekcijos

2024 m. birželio 21 d. raštu

Nr. 2R-3471(3.2.Mr)

SUDERINTA

Nacionalinio kibernetinio saugumo centro prie

Krašto apsaugos ministerijos

2024 m. birželio 20 d. raštu Nr. 6K-447

PATVIRTINTA

Lietuvos Respublikos švietimo, mokslo ir

sporto ministro 2024 m rugsėjo 20 d.

įsakymu Nr. V-1057

ŠVIETIMO ĮSTAIGŲ (IŠSKYRUS AUKŠTĄSIAS MOKYKLAS) VADOVŲ

INFORMACINĖS SISTEMOS NUOSTATAI

I SKYRIUS

BENDROSIOS NUOSTATOS

1.	Švietimo įstaigų (išskyrus aukštąsias mokyklas) vadovų informacinės sistemos (toliau – VIKVIS) nuostatai (toliau – Nuostatai) reglamentuoja VIKVIS steigimo teisinius pagrindus, tikslus ir uždavinius, funkcijas, organizacinę struktūrą, informacinę struktūrą, funkcinę struktūrą, duomenų teikimo ir naudojimo tvarką, duomenų saugą, finansavimą, modernizavimą ir likvidavimą ir kitus su VIKVIS susijusius klausimus.

2.	VIKVIS steigimo teisinis pagrindas – Lietuvos Respublikos švietimo įstatymo 56 straipsnio 1 dalies 6 punktas, 56³ straipsnio 1 dalis, 56⁴ straipsnio 7 dalis, 59 straipsnio 3–6 ir 11 dalys, Nacionalinės švietimo agentūros nuostatų, patvirtintų Lietuvos Respublikos švietimo, mokslo ir sporto ministro 2023 m. balandžio 20 d. įsakymu Nr. V-573 „Dėl Nacionalinės švietimo agentūros nuostatų patvirtinimo“, 11.4 ir 11.5 papunkčiai.

3.	VIKVIS tikslas – elektroninėmis priemonėmis vykdyti konkursų valstybinių ir savivaldybių švietimo įstaigų (išskyrus aukštąsias mokyklas) derinimo ir skelbimo procesus, organizuoti asmenų, siekiančių eiti švietimo įstaigų (išskyrus aukštąsias mokyklas) vadovų (toliau – vadovai) pareigas (toliau – Pretendentai), kompetencijų vertinimą, vykdyti vadovų metų veiklos vertinimo stebėseną, sudaryti ir administruoti Švietimo įstaigų vadovų rezervą (toliau – Vadovų rezervas) bei šiais tikslais tvarkyti asmens duomenis.

4.	VIKVIS uždaviniai:

4.1.	automatizuoti Pretendentų į švietimo įstaigos (išskyrus aukštąją mokyklą) vadovus vadovavimo kompetencijų vertinimo procesus;

4.2.	automatizuoti planuojamų ir vykdomų konkursų laisvai švietimo įstaigos (išskyrus aukštąją mokyklą) vadovo vietai užimti koordinavimo ir organizavimo procesus;

4.3.	automatizuoti Vadovų rezervo funkcionavimą;

4.4.	automatizuoti švietimo įstaigų (išskyrus aukštąsias mokyklas) vadovų metų veiklos vertinimo stebėseną.

5.	VIKVIS funkcijos:

5.1.	paraiškų pateikimas elektroniniu būdu Pretendentams, siekiantiems, kad jų kompetencijos būtų įvertintos pagal švietimo įstaigų (išskyrus aukštąją mokyklą) vadovams taikomas Pretendentų vertinimo procedūras ir tvarkas;

5.2.	tinkamas Pretendentų identifikavimas;

5.3.	duomenų iš konkursų organizatorių gavimas apie vykdomus konkursus ir juose dalyvaujančius kandidatus;

5.4.	vertinimo grafikų sudarymas;

5.5.	vertintojų priskyrimas konkretaus Pretendento vertinimui;

5.6.	Pretendentų vertinimo ataskaitų duomenų suvedimas, kaupimas, saugojimas ir perdavimas Pretendentams ir teisę gauti ataskaitas turintiems konkurso organizatoriams;

5.7.	gautų Pretendentų apeliacijų kaupimas ir priimtų sprendimų dėl jų teikimas;

5.8.	automatizuotas kompetencijų vertinimo procesų terminų įgyvendinimo užtikrinimas;

5.9.	elektroninių pranešimų ir priminimų siuntimas;

5.10.	vadovų metų veiklos vertinimų kaupimas ir viešinimas;

5.11.	automatinis ataskaitų generavimas;

5.12.	savarankiško Pretendento atliktų kompetencijų įsivertinimo duomenų kaupimas;

5.13.	apklausų rengimas bei organizavimas.

6.	VIKVIS asmens duomenys tvarkomi šiais tikslais:

6.1.	pretendentų į švietimo įstaigos (išskyrus aukštąją mokyklą) vadovus vadovavimo kompetencijoms vertinti;

6.2.	planuojamų ir vykdomų konkursų laisvai vadovo vietai užimti koordinavimo ir organizavimo tikslu;

6.3.	Vadovų rezervo funkcionavimui užtikrinti;

6.4.	vadovų metų veiklos vertinimui stebėti;

6.5.	gautoms Pretendentų apeliacijoms nagrinėti.

7.	VIKVIS steigiama ir tvarkoma vadovaujantis:

7.1.	2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas);

7.2.	Lietuvos Respublikos valstybės informacinių išteklių valdymo įstatymu;

7.3.	Lietuvos Respublikos asmens duomenų teisinės apsaugos įstatymu;

7.4.	Lietuvos Respublikos kibernetinio saugumo įstatymu;

7.5.	Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“;

7.6.	Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo ir Saugos dokumentų turinio gairių aprašo patvirtinimo“;

7.7.	Lietuvos Respublikos Vyriausybės 2019 m. balandžio 17 d. nutarimu Nr. 360 „Dėl Siūlymo pretenduoti į kitos švietimo įstaigos (išskyrus aukštosios mokyklos) vadovo pareigas teikimo buvusiam švietimo įstaigos vadovui tvarkos aprašo patvirtinimo“;

7.8.	Lietuvos Respublikos Vyriausybės 2023 m. liepos 19 d. nutarimu Nr. 576 „Dėl Valstybės informacinių išteklių svarbos vertinimo tvarkos aprašo patvirtinimo“;

7.9.	Lietuvos Respublikos švietimo, mokslo ir sporto ministro 2011 m. liepos 1 d. įsakymu Nr. V-1194 „Dėl Kvalifikacinių reikalavimų valstybinių ir savivaldybių švietimo įstaigų (išskyrus aukštąsias mokyklas) vadovams aprašo patvirtinimo“;

7.10.	Lietuvos Respublikos švietimo, mokslo ir sporto ministro 2024 m. gegužės 7 d. įsakymu Nr. V-518 „Dėl Vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimo ir jam prilyginto vertinimo tvarkos prašo patvirtinimo“;

7.11.	Lietuvos Respublikos švietimo mokslo ir sporto ministro 2011 m. liepos 1 d. įsakymu Nr. V-1193 „Dėl Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašo patvirtinimo“;

7.12.	Lietuvos Respublikos švietimo, mokslo ir sporto ministro 2018 m. balandžio 23 d. įsakymu Nr. V-393 „Dėl Švietimo įstaigų vadovų rezervo reglamento patvirtinimo“;

7.13.	Lietuvos Respublikos švietimo, mokslo ir sporto ministro 2018 m. kovo 27 d. įsakymu Nr. V-279 „Dėl Valstybinių ir savivaldybių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių skyrių vedėjų veiklos vertinimo nuostatų patvirtinimo“;

7.14.	kitais teisės aktais, kuriais reglamentuojama, kompiuterizuojama VIKVIS veiklos sritis.

II SKYRIUS

VIKVIS ORGANIZACINĖ STRUKTŪRA

8.	VIKVIS organizacinę struktūrą sudaro:

8.1.	Švietimo, mokslo ir sporto ministerija atlieka Bendrajame duomenų apsaugos reglamente nustatytas duomenų valdytojo pareigas ir Valstybės informacinių išteklių valdymo įstatyme nustatytas teises ir pareigas;

8.2.	VIKVIS tvarkytoja yra Nacionalinė švietimo agentūra, kuri yra ir VIKVIS duomenų tvarkytoja (toliau – tvarkytojas), besivadovaujanti Bendruoju duomenų apsaugos reglamentu, atliekanti Valstybės informacinių išteklių valdymo įstatyme valstybės informacinės sistemos tvarkytojui ir duomenų tvarkytojui nustatytas funkcijas, teises ir pareigas, Asmens duomenų teisinės apsaugos įstatyme nustatytas funkcijas, teises ir pareigas, susijusias su asmens duomenų tvarkymu.

9.	Nacionalinė švietimo agentūra:

9.1.	renka ir kaupia VIKVIS sistemos duomenis, juos taiso ar papildo;

9.2.	užtikrina VIKVIS techninės ir programinės įrangos funkcionavimą;

9.3.	organizuoja VIKVIS techninės ir programinės įrangos įsigijimą, nustato šios įrangos priežiūros reikalavimus, sprendžia VIKVIS modernizavimo ir plėtimo klausimus;

9.4.	tvarko VIKVIS duomenų teikėjų pateiktą informaciją ir duomenis, kurių reikia Nuostatuose nurodytoms VIKVIS tvarkytojo funkcijoms atlikti;

9.5.	sudaro duomenų teikimo sutartis su susijusių registrų ir informacinių sistemų tvarkymo įstaigomis;

9.6.	organizuoja ir koordinuoja VIKVIS naudotojų mokymą, rengia mokymo ir kvalifikacijos tobulinimo programas;

9.7.	atlieka kitas šiuose Nuostatuose nustatytas funkcijas.

10.	VIKVIS duomenų teikėjai:

10.1.	Švietimo, mokslo ir sporto ministerija teikia duomenis iš jos valdomų registrų:

10.1.1. Pedagogų registro;

10.1.2. Diplomų, atestatų ir kvalifikacijos pažymėjimų registro;

10.1.3. Švietimo, mokslo ir sporto institucijų registro;

10.2. Švietimo įstaigos savininko teises ir pareigas įgyvendinančios institucijos ar institucijos, įgyvendinančios valstybės ar savivaldybės dalininko teises ir pareigas (konkursų organizatoriai):

10.2.1. teikia VIKVIS duomenis, reikalingus konkursui į laisvą vadovo poziciją vykdyti;

10.2.2. gauna reikalingas kompetencijų vertinimo ataskaitas;

10.2.3. teikia informaciją apie konkursuose dalyvaujančius asmenis, teikia informaciją apie konkursą laimėjusį kandidatą;

10.2.4. atlieka kitas Nuostatuose ir Valstybės informacinių išteklių valdymo įstatymo nustatytas duomenų teikėjų funkcijas, vykdo jų teises ir pareigas;

10.3. Vertintojai, atliekantys kompetencijų vertinimus, teikia duomenis, reikalingus vadovų kompetencijų vertinimui vykdyti;

10.4. Pretendentai turi teisę:

10.4.1. naudotis VIKVIS teikiant prašymus kompetencijoms vertinti;

10.4.2. stebėti prašymų nagrinėjimo eigą;

10.4.3. rinktis kompetencijų vertinimo būdą, datą ir laiką;

10.4.4. gauti savo kompetencijų vertinimo ataskaitas;

10.4.5. atlikti kompetencijų įsivertinimo testus;

10.4.6. teikti apeliacijas priimtų kompetencijos vertinimų rezultatų atžvilgiu ir gauti sprendimus dėl apeliacijos tenkinimo ar atmetimo;

10.4.7. teikti prašymus būti įtrauktam į Vadovų rezervą;

10.4.8. reikalauti užtikrinti deramą duomenų apsaugos lygį ir gauti informaciją apie taikomas apsaugos priemones;

10.4.9. nedelsdami pranešti Nacionalinei švietimo agentūrai apie VIKVIS sutrikimus, neįprastą jos veikimą, esamus arba galimus elektroninės informacijos saugumo reikalavimų pažeidimus, kitų VIKVIS naudojančių asmenų nederamus veiksmus;

10.4.10. kitas teisės aktų, reglamentuojančių VIKVIS veiklą ir duomenų saugą, nustatytas teises ir pareigas;

10.5. Valstybės skaitmeninių sprendimų agentūra per Valstybės informacinių išteklių sąveikumo platformą teikia VIKVIS naudotojų asmens tapatybės nustatymo paslaugą.

11.	VIKVIS valdytojas ir tvarkytojas yra atitinkamai ir VIKVIS asmens duomenų valdytojas ir tvarkytojas, nustatantys, kad asmens duomenis tvarkys šiuose Nuostatuose nurodytu asmens duomenų tvarkymo tikslu, ir nustatantys šių duomenų tvarkymo ir saugumo priemones tiek, kiek tai neprieštarauja įstatymuose ir kituose teisės aktuose numatytiems reikalavimams.

12.	Asmens duomenų tvarkytojo atliekamas duomenų tvarkymas duomenų valdytojo vardu reglamentuojamas sutartimi, kurioje nustatomi duomenų tvarkymo dalykas ir trukmė, duomenų tvarkymo pobūdis ir tikslas, asmens duomenų rūšis ir duomenų subjektų kategorijos bei duomenų tvarkytojo bei valdytojo prievolės ir teisės.

III SKYRIUS

VIKVIS INFORMACINĖ STRUKTŪRA

13.	VIKVIS sudaro Pretendentų, duomenų teikėjų teikiami duomenys ir įvertinimų duomenys:

13.1.	duomenys, kuriuos teikia Pretendentai:

13.1.1.	prašymas įsivertinti kompetencijas ir jame teikiami duomenys (tvarkomi asmens duomenys: vardas, pavardė, asmens kodas, gyvenamoji vieta, telefono numeris ir el. pašto adresas);

13.1.2.	gyvenimo aprašymas su jame nurodytais duomenimis apie Pretendentą (tvarkomi asmens duomenys: vardas, pavardė, asmens gimimo data, lytis, pilietybė, gyvenamoji vieta, telefono numeris, el. pašto adresas);

13.1.3.	išsilavinimą pagrindžiantys dokumentai ir juose nurodyti asmens duomenys (kai tokius būtina pateikti);

13.1.4.	pedagoginio / profesinio darbo stažą patvirtinantys dokumentai ir juose nurodyti asmens duomenys (kai tokius būtina pateikti);

13.1.5.	vadovavimo patirtį pagrindžiantys dokumentai ir juose nurodyti asmens duomenys (kai tokius būtina pateikti);

13.1.6.	užsienio kalbos mokėjimą patvirtinantys dokumentai ir juose nurodyti asmens duomenys (kai tokius būtina pateikti);

13.1.7.	duomenys apie Pretendentų dalyvavimą konkursuose laisvai darbo vietai užimti (tvarkomi asmens duomenys: vardas, pavardė, asmens kodas, gyvenamoji vieta, telefono numeris ir el. pašto adresas);

13.1.8.	Pretendento įsivertinimo testo duomenys (jeigu tokius pateikė);

13.1.9.	Pretendento apklausų atsakymų duomenys (jeigu tokius pateikė);

13.1.10.	Pretendento vertinimo ataskaitos;

13.1.11.	vertinimo būdas, data ir laikas;

13.1.12.	duomenys, ar Pretendentas atvyko į vertinimą;

13.1.13.	Pretendentų pateiktos apeliacijos ir juose nurodyti duomenys bei prašymų peržiūrėti kompetencijų vertinimo įrašą duomenys (jeigu tokie buvo pateikti) (tvarkomi asmens duomenys: vardas, pavardė, asmens kodas, gyvenamoji vieta, telefono numeris ir el. pašto adresas);

13.1.14.	prašyme būti įtrauktam į Vadovų rezervą nurodyti duomenys, vadovų ir Pretendentų, įtrauktų į Vadovų rezervo grupes, duomenys, įskaitant vadovų pateiktus dokumentus, pagrindžiančius teisę būti įtrauktam į atitinkamą Vadovų rezervo grupę (jeigu tokius pateikė) (tvarkomi asmens duomenys: vardas, pavardė, asmens kodas, gyvenamoji vieta, telefono numeris ir el. pašto adresas);

13.2.	duomenys, gaunami iš Diplomų, atestatų ir kvalifikacijos registro apie Pretendento išsilavinimą: institucijos pavadinimas, išdavimo metai, dokumento tipas, kvalifikacija, programos pavadinimas;

13.3.	duomenys, gaunami iš Pedagogų registro: Pretendento darbo patirtis – pedagoginio darbo ir vadybinio darbo švietimo sistemoje stažas ir vadybinio darbo stažas institucijoje;

13.4.	duomenys, gaunami iš Švietimo, mokslo ir sporto institucijų registro: švietimo institucijos identifikavimo kodas, pavadinimas lietuvių kalba, buveinė (adresas), vietovės tipas, priklausomybė (pagal Institucijų priklausomybių klasifikatorių);

13.5.	duomenys, kuriuos teikia vertintojai: vertintojo vardas, pavardė, elektroninio pašto adresas, vertintojo pozicija, vertinimų grafikas;

13.6.	duomenys, kuriuos teikia konkurso organizatoriai;

13.6.1.	konkurso laisvai darbo vietai užimti duomenys: įstaigos pavadinimas, pareigybė, aprašymas ir kvalifikaciniai reikalavimai kandidatams;

13.6.2.	pateikusių prašymus / dalyvaujančių konkurse kandidatų skaičius;

13.6.3.	konkurso laimėtojo vardas, pavardė ir vertinimo ataskaitos numeris;

13.6.4.	mokyklų vadovų metų veiklos ataskaitos su jose nurodytais duomenimis, įskaitant vadovo vardą ir pavardę;

13.6.5.	konkursų organizatorių, asmenų, atsakingų už informacijos VIKVIS teikimą, duomenys (tvarkomi asmens duomenys: vardas, pavardė, telefono numeris ir el. pašto adresas).

IV SKYRIUS

VIKVIS FUNKCINĖ STRUKTŪRA

14.	VIKVIS sudaro šie posistemiai:

14.1.	Klausimynų posistemis (sudarytas iš šių modulių: klausimynai, atsakyti klausimynai, įsivertinimo anketa), kuriame atliekamos šios funkcijos:

14.1.1. kuriami ir administruojami Pretendentų klausimynai (apklausos);

14.1.2. kuriami ir administruojami Pretendentų kompetencijų įsivertinimų klausimynai, kaupiami įsivertinimų duomenys, sudarant Pretendentams galimybę šiuos duomenis bet kuriuo metu peržiūrėti ir atsisiųsti;

14.2.	Konkursų laisvai daro vietai užimti posistemis (sudarytas iš šių modulių: konkursai laisvai darbo vietai užimti ir konkursų kalendorius), kuriame atliekamos šios funkcijos:

14.2.1. derinama ir skelbiama iš konkursų organizatorių gauta informacija apie visus Lietuvos Respublikoje vykstančius konkursus laisvai švietimo įstaigos (išskyrus aukštąją mokyklą) vadovo vietai užimti (šią informaciją sudaro: švietimo įstaigos pavadinimas, konkurso organizatorius, konkurso paskelbimo data, nuoroda į pagrindinį konkurso skelbimą, registracijos pirmenybiniam kompetencijų vertinimui terminas, dokumentų pateikimo konkurso organizatoriui terminas ir atrankos data); gaunami duomenys iš Švietimo, mokslo ir sporto institucijų registro;

14.2.2. gaunami ir tvarkomi duomenys apie vykstančiuose konkursuose dalyvaujančius asmenis bei įvykusių konkursų laimėtojus;

14.3.	Vertinimų laikų posistemis (sudarytas iš šių modulių: pasirinkimų laikai ir vertinimų laikas), kuriame atliekamos šios funkcijos:

14.3.1. vertintojai pateikia duomenis apie laikus, kuriais gali atlikti Pretendentų vertinimus;

14.3.2. sudaromas bendras vertinimų kalendorius;

14.3.3. vykdomas vertintojų priskyrimas konkretaus pretendento vertinimui;

14.3.4. vykdomas automatizuotas kompetencijų vertinimo procesų įgyvendinimo užtikrinimas;

14.4.	Pretendentų posistemis (sudarytas iš šių modulių: Pretendentai, Pretendentai su vertinimu, užduotys), kuriame atliekamos šios funkcijos:

14.4.1. vykdomas Pretendentų identifikavimas per Elektroninius valdžios vartus;

14.4.2. vykdomas Pretendentų prašymų ir dokumentų ir / ar jų kopijų, pagrindžiančių atitiktį keliamiems kvalifikaciniams reikalavimams (jei šių duomenų nėra registruose), pateikimas ir registravimas; gaunami duomenys iš Diplomų, atestatų ir kvalifikacijos pažymėjimų ir Pedagogų registrų;

14.4.3. vykdomas gautų Pretendentų apeliacijų kaupimas ir registravimas, teikiami priimti sprendimai dėl apeliacijų;

14.5.	Mokyklų vadovų metinių vertinimų posistemis, kuriame atliekamos šios funkcijos:

14.5.1. kaupiami kasmetinių švietimo įstaigų (išskyrus aukštąsias mokyklas) vadovų vertinimų duomenys;

14.5.2. teisės aktų nustatyta tvarka viešinamos švietimo įstaigų vadovų metų veiklos ataskaitos;

14.6.	Savivaldybių posistemis, kuriame atliekamos šios funkcijos:

14.6.1. kuriami sistemos naudotojų vaidmenys – vartotojai su konkursų organizatoriams suteiktomis teisėmis;

14.6.2. renkami ir tvarkomi konkursų organizatorių bei konkurso organizatoriui priskirtų švietimo įstaigų (išskyrus aukštąsias mokyklas) kontaktiniai duomenys;

14.7.	Vadovų rezervo posistemis, kuriame atliekamos šios funkcijos:

14.7.1. vykdomas asmenų, siekiančių būti įtrauktų į švietimo įstaigų vadovų rezervą, prašymų ir dokumentų ir / ar jų kopijų, pagrindžiančių vienai ar kitai rezervo grupei priklausantiems asmenims keliamus reikalavimus, pateikimas ir registravimas;

14.7.2. tvarkomi duomenys apie mokyklų vadovus, kurie yra pateikę prašymus būti įtraukti į Vadovų rezervo grupę, taip pat Vadovų rezervo grupėse įtrauktus vadovus;

14.8.	Vertintojų posistemis, kuriame atliekamos šios funkcijos:

14.8.1. renkami, koreguojami ir tvarkomi vertintojų, atliekančių vadovų kompetencijų vertinimą, asmens duomenys;

14.8.2. vykdomas Pretendentų vertinimo ataskaitų duomenų suvedimas, kaupimas, saugojimas ir perdavimas pretendentams ir teisę gauti ataskaitas turintiems konkurso organizatoriams;

14.9.	Pranešimų posistemis, kuriame atliekamos šios funkcijos:

14.9.1. tvarkomi nustatymai dėl pranešimų, susijusių su Pretendentų pašalinimu iš Vadovų rezervo terminui pasibaigus, automatinio išsiuntimo Pretendentams;

14.9.2. vykdomas elektroninių pranešimų ir priminimų siuntimas;

14.10.	Puslapio turinio valdymo posistemis (sudarytas iš šių modulių: Pretendentų kompetencijų vertinimas, Vadovų rezervas, Dažniausiai užduodami klausimai (DUK), nuotraukos), kuriame įvedama, koreguojama ir tvarkoma tinklalapio https://vikvis.emokykla.lt/ viešai prieinama informacija;

14.11.	Nustatymų zona – Vartotojų posistemis (sudarytas iš šių modulių: vartotojai, vaidmenys, slaptažodžių / prisijungimų politika), kuriame atliekamos šios funkcijos:

14.11.1. kuriami sistemos naudotojai;

14.11.2. nustatoma slaptažodžių taikymo politika vartotojams;

14.11.3. priskiriami vaidmenys.

15.	Posistemis „Sisteminiai“ (sudarytas iš šių modulių: kintamieji, dokumentų valdymas, laiškų šablonai, moduliai, veiksmų žurnalas, pasirinkimai, kriterijų šablonai, pranešimų šablonai, WEB blokuojami IP adresai), kuriame tvarkomi ir peržiūrimi VIKVIS nustatymai.

16.	Išorės naudotojai jungiasi prie VIKVIS sistemos adresu: https://vikvis.emokykla.lt/.

17.	VIKVIS naudotojų asmens tapatybei nustatyti naudojama integracinė sąsaja su Valstybės informacinių išteklių sąveikumo platforma. Asmens tapatybė nustatoma jungiantis per Elektroninius valdžios vartus.

V SKYRIUS

VIKVIS DUOMENŲ TEIKIMAS IR NAUDOJIMAS

18.	VIKVIS duomenys yra vieši, išskyrus VIKVIS tvarkomus asmens duomenis, ir Valstybės informacinių išteklių valdymo įstatymo, Europos Sąjungos teisės aktų ir (ar) kitų teisės aktų nustatyta tvarka teikiami VIKVIS duomenų gavėjams, turintiems teisę tokius duomenis gauti. Asmens duomenys teikiami vadovaujantis Asmens duomenų teisinės apsaugos įstatyme ir Bendrajame duomenų apsaugos reglamente nustatytais reikalavimais.

19.	VIKVIS sistemos duomenys Europos Sąjungos valstybių narių ir (arba) Europos ekonominės erdvės valstybių, trečiųjų šalių fiziniams ir juridiniams asmenims, juridinio asmens statuso neturintiems subjektams, jų filialams ir atstovybėms teikiami Valstybės informacinių išteklių valdymo įstatymo nustatyta tvarka vadovaujantis Bendruoju duomenų apsaugos reglamentu.

20.	VIKVIS tvarkytojas gali teikti:

20.1.	visus VIKVIS tvarkomus duomenis ir (ar) jų dalį bei jų pakeitimus;

20.2.	VIKVIS tvarkomų duomenų pagrindu parengtus dokumentus;

20.3.	VIKVIS tvarkomų duomenų pagrindu parengtą apibendrintą, susistemintą ar kitaip apdorotą informaciją.

21.	VIKVIS tvarkomi duomenys gali būti teikiami šiais būdais:

21.1.	peržiūrai internetu;

21.2.	automatizuotomis priemonėmis duomenų gavėjams naudojant universaliąją duomenų teikimo sąsają (UDTS) arba specialiai sukurtą aplikacijų programavimo sąsają (API);

21.3.	paketiniu būdu;

21.4.	raštu, žodžiu ir (ar) kitais elektroniniais duomenų perdavimo būdais;

21.5.	kitais tiesiogiai taikomuose Europos Sąjungos teisės aktuose, Lietuvos Respublikos tarptautinėse sutartyse ir kituose Lietuvos Respublikos įstatymuose nustatytais būdais.

22.	VIKVIS kaupiami duomenys teikiami tokio turinio ir formos, kokie yra saugojami ir naudojami VIKVIS. Tais atvejais, kai teikiamų duomenų turinys ir forma neatitinka duomenų gavėjų poreikių arba prašanti institucija neturi techninių galimybių reikiamai apdoroti gaunamų duomenų, taip pat kai paprastai teikiamos informacijos turinys ir forma neatitinka kitų juridinių ar fizinių asmenų, kurie dažniausiai kreipiasi dėl tokios informacijos ir siekia ją pakartotinai panaudoti, poreikių, VIKVIS tvarkytojas gali sukurti reikiamas papildomas priemones, už kurių sukūrimą duomenų gavėjas tvarkytojui atlygina jo patirtas sąnaudas.

23.	VIKVIS tvarkomi duomenys teikiami pagal duomenų valdytojo ir duomenų gavėjo sudarytą duomenų teikimo sutartį (daugkartinio teikimo atveju) arba pagal duomenų gavėjo rašytinį prašymą (vienkartinio teikimo atveju). Daugkartinio teikimo atveju pasirašomoje duomenų teikimo sutartyje, be kita ko, turi būti nurodytas teiktinų duomenų naudojimo tikslas, teikimo ir gavimo teisinis pagrindas, sąlygos, tvarka ir teikiamų duomenų apimtys. Vienkartinio duomenų teikimo atveju duomenų gavėjo teikiamame prašyme turi būti nurodytas teiktinų duomenų naudojimo tikslas, teikimo ir gavimo teisinis pagrindas, tvarka ir teikiamų duomenų apimtis.

24.	Asmens duomenų gavėjas negali asmens duomenų naudoti kitam tikslui, negu yra nustatyta duomenų teikimo sutartyje arba prašyme.

25.	VIKVIS duomenys pakartotiniam panaudojimui (statistinėms ataskaitoms) teikiami be duomenų teikimo sutarčių. VIKVIS duomenų rinkiniai apima asmenų, siekiančių eiti valstybinių ir savivaldybių švietimo įstaigų (išskyrus aukštąsias mokyklas) vadovų pareigas kompetencijų vertinimo ir / ar švietimo įstaigų (išskyrus aukštąsias mokyklas) vadovų metų veiklos ataskaitų vertinimo statistinius duomenis. Teikiami duomenys nuasmeninami, t. y. fizinio asmens vardas ir pavardė pakeičiami žodžiais „fizinis asmuo“, o asmens kodas ir kiti asmens duomenys neteikiami.

26.	Duomenų teikimas duomenų gavėjams gali būti apribotas tiesiogiai taikomų Europos Sąjungos teisės aktų ir jų įgyvendinamųjų teisės aktų ar kitų tarptautinės teisės aktų, Lietuvos Respublikos valstybės informacinių išteklių valdymo įstatymo ar kitų Lietuvos Respublikos įstatymų nustatytais atvejais.

27.	VIKVIS duomenų gavėjai, duomenų subjektai, kitos valstybinės informacinės sistemos, registro tvarkytojai ir kiti asmenys turi teisę reikalauti ištaisyti netikslius duomenis:

27.1.	VIKVIS tvarkytojui elektroninių ryšių priemonėmis turi būti pateiktas pasirašytas laisvos formos prašymas dėl netikslių duomenų koregavimo;

27.2.	VIKVIS tvarkytojas per 20 darbo dienų turi įvertinti prašymą ir pateikti atsakymą dėl netikslių duomenų, nurodant numatomus netikslumų ištaisymo bei duomenų gavėjų, kuriems buvo perduoti netikslūs duomenys, informavimo terminus;

27.3.	VIKVIS tvarkytojui nepakoregavus duomenų per nustatytą terminą, prašymą pateikę asmenys turi teisę pateikti skundą VIKVIS valdytojui.

28.	VIKVIS duomenys gavėjams teikiami neatlygintinai.

VI SKYRIUS

VIKVIS DUOMENŲ SAUGA

29.	Už VIKVIS duomenų tvarkymo teisėtumą ir informacijos saugą atsako VIKVIS valdytojas ir tvarkytojas.

30.	VIKVIS duomenų saugą reglamentuoja Bendrasis duomenų apsaugos reglamentas, Kibernetinio saugumo įstatymas, Bendrųjų elektroninės informacijos saugos reikalavimų aprašas ir Saugos dokumentų turinio gairių aprašas, patvirtinti Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo ir Saugos dokumentų turinio gairių aprašo patvirtinimo“.

31.	VIKVIS duomenų saugą nustato VIKVIS valdytojo patvirtinti VIKVIS duomenų saugos nuostatai ir kiti saugos politiką įgyvendinantys dokumentai, kurie rengiami, derinami ir tvirtinami Lietuvos Respublikos Vyriausybės nustatyta tvarka.

32.	Asmenys, kurie tvarko asmens duomenis, privalo pasirašyti pasižadėjimą saugoti asmens duomenų paslaptį ir neatskleisti asmens duomenų tretiesiems asmenims, jeigu šie asmens duomenys neskirti skelbti viešai. Ši pareiga galioja ir jiems perėjus dirbti į kitas pareigas ar pasibaigus jų darbo ar sutartiniams santykiams.

33.	Tvarkytojo paskirtų už VIKVIS koordinavimą ir administravimą atsakingų asmenų (toliau – atsakingi asmenys) įgaliojimai, teisės ir pareigos:

33.1.	VIKVIS atsakingi asmenys gali naudotis tik tomis VIKVIS funkcijomis ir saugomais, apdorojamais duomenimis, prie kurių prieigą jiems suteikė administratorius;

33.2.	VIKVIS atsakingų asmenų įgaliojimai, teisės ir pareigos nustatytos VIKVIS duomenų saugos nuostatuose ir kituose teisės aktuose, reglamentuojančiuose VIKVIS veiklą;

33.3.	VIKVIS atsakingi asmenys privalo užtikrinti savo naudojamų saugomų ir apdorojamų duomenų konfidencialumą ir vientisumą, savo veiksmais netrikdyti duomenų prieinamumo.

34.	Duomenys VIKVIS duomenų bazėse saugomi:

34.1.	kandidatų į mokyklų vadovus (išskyrus aukštąsias mokyklas) prašymai dėl dalyvavimo kompetencijų vertinime ir jų registras – 5 metus;

34.2.	kandidatų į mokyklų vadovus (išskyrus aukštąsias mokyklas) prašymai dėl atsisakymo dalyvauti kompetencijų vertinime ir jų registras – 5 metus;

34.3.	kompetencijų vertinimo ataskaitos ir jų registras – 10 metų.

35.	Suėjus Nuostatų 34 punkte nurodytiems duomenų saugojimo terminams, duomenys, kurių saugojimo terminas pasibaigė, yra sunaikinami, o tie, kurie turi būti saugomi įstatymų nustatytą ilgesnį terminą, perkeliami į duomenų bazės archyvą per įstatymuose nustatytą terminą. Suėjus šiam terminui, duomenys sunaikinami.

36.	Tvarkant ir saugant duomenis VIKVIS turi būti įgyvendintos duomenų saugos organizacinės, programinės, techninės, patalpų apsaugos ir administracinės priemonės, skirtos VIKVIS duomenų konfidencialumui, prieinamumui teisėtiems VIKVIS tvarkytojams, vientisumui ir autentiškumui užtikrinti ir apsaugoti nuo atsitiktinio ar neteisėto sunaikinimo, naudojimo, atskleidimo, taip pat bet kokio kito neteisėto tvarkymo. Minėtos priemonės turi užtikrinti tokio lygio saugumą, kuris atitiktų saugotinų VIKVIS tvarkomų duomenų pobūdį.

37. VIKVIS duomenų saugaus tvarkymo reikalavimų įgyvendinimas užtikrinamas vadovaujantis:

37.1. Bendrųjų elektroninės informacijos saugos reikalavimų aprašu, patvirtintu Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo ir Saugos dokumentų turinio gairių aprašo patvirtinimo“;

37.2. Bendraisiais reikalavimais organizacinėms ir techninėms asmens duomenų saugumo priemonėms, numatytomis Bendrajame duomenų apsaugos reglamente.

38. Informacinės sistemos duomenų sauga organizuojama vadovaujantis VIKVIS duomenų saugos nuostatais ir saugos politiką įgyvendinančiais dokumentais, parengtais ir patvirtintais vadovaujantis Bendraisiais elektroninės informacijos saugos valstybės institucijų ir įstaigų informacinėse sistemose reikalavimais.

39. Už VIKVIS duomenų saugą teisės aktų nustatyta tvarka atsako VIKVIS valdytojas ir tvarkytojas.

40. Valstybės informacinius išteklius sudarantys duomenys ir VIKVIS, kurioje jie tvarkomi, priskiriami mažos svarbos valstybės informacinių išteklių rūšiai.

VII SKYRIUS

VIKVIS FINANSAVIMAS

41.	VIKVIS kūrimas finansuojamas iš Lietuvos Respublikos valstybės biudžeto, įskaitant Europos Sąjungos struktūrinių fondų lėšas, ir kitų Lietuvos Respublikos teisės aktuose nustatytų finansavimo šaltinių.

42.	VIKVIS tvarkymas ir priežiūra finansuojama iš Lietuvos Respublikos valstybės biudžeto.

VIII SKYRIUS

VIKVIS MODERNIZAVIMAS IR LIKVIDAVIMAS

43.	VIKVIS modernizuojama ir likviduojama, vadovaujantis Valstybės informacinių išteklių valdymo įstatymu, Valstybės informacinių sistemų steigimo, kūrimo, modernizavimo ir likvidavimo tvarkos aprašu, patvirtintu Lietuvos Respublikos Vyriausybės 2013 m. vasario 27 d. nutarimu Nr. 180 „Dėl Valstybės informacinių sistemų steigimo, kūrimo, modernizavimo ir likvidavimo tvarkos aprašo patvirtinimo“.

44.	Likvidavus VIKVIS, joje sukaupti duomenys perduodami kitai informacinei sistemai arba valstybės dokumentų archyvams arba sunaikinami Lietuvos Respublikos dokumentų ir archyvų įstatymo nustatyta tvarka.

IX SKYRIUS

BAIGIAMOSIOS NUOSTATOS

45.	Už šių Nuostatų pažeidimus fiziniai ir juridiniai asmenys atsako Lietuvos Respublikos įstatymų nustatyta tvarka.

46.	Duomenų subjektas turi šias teises, nurodytas Bendrajame duomenų apsaugos reglamente:

46.1. gauti informaciją apie savo asmens duomenų tvarkymą;

46.2. susipažinti su savo asmens duomenimis, kurie yra saugomi VIKVIS;

46.3. prašyti ištaisyti netikslius, papildyti neaiškius asmens duomenis;

46.4. prašyti ištrinti (teisė „būti pamirštam“) su duomenų subjektu susijusius asmens duomenis;

46.5. prašyti apriboti savo asmens duomenų tvarkymą;

46.6. teisė į dokumentų perkeliamumą;

46.7. nesutikti, kad su juo susiję asmens duomenys būtų tvarkomi. Kreiptis į VIKVIS tvarkytoją dėl duomenų subjekto teisių įgyvendinimo duomenų subjektas turi teisę pateikdamas pasirašytą laisvos formos prašymą elektroninių ryšių priemonėmis, nurodant prašomą (-ų) įgyvendinti duomenų subjekto teisę (-es).

47. VIKVIS tvarkytojas ne vėliau kaip per 20 darbo dienų nuo prašymo gavimo pateikia duomenų subjektui informaciją apie veiksmus, kurių imtasi dėl duomenų subjekto teisių įgyvendinimo.

48. VIKVIS tvarkytojo veiksmus, įgyvendinant duomenų subjekto teises, duomenų subjektas turi teisę skųsti VIKVIS valdytojui, taip pat Valstybinei duomenų apsaugos inspekcijai.

49. Duomenų subjekto teisės įgyvendinamos vadovaujantis Bendruoju duomenų apsaugos reglamentu ir kitais teisės aktais, reglamentuojančiais asmens duomenų tvarkymą.

____________________